कोदोजन्य बालीको बृहत् प्रदर्शनी हुने
कृषि तथा पशुपन्छी विकास मन्त्रालय र संयुक्त राष्ट्रसङ्घ खाद्य तथा कृषि सङ्गठन (एफएओ) नेपालले संयुक्त रूपमा अन्तर्राष्ट्रिय कोदो गोष्ठी एवं बृहत् कोदो प्रदर्शनी काठमाडौँमा गरिने भएको छ ।   अन्तर्राष्ट्रिय कोदोजन्य बाली वर्ष २०२३ को सन्दर्भमा पुस २ गते बृहत् कोदोजन्य बालीसम्बन्धी प्रदर्शनी तथा गोष्ठीको आयोजना हुन लागेको एफएओ नेपालका कार्यक्रमविज्ञ अरुण जिसीले जानकारी गराउनुभयो ।
काठमाडौँ, मङ्सिर १४ गते । कृषि तथा पशुपन्छी विकास मन्त्रालय र संयुक्त राष्ट्रसङ्घ खाद्य तथा कृषि सङ्गठन (एफएओ) नेपालले संयुक्त रूपमा अन्तर्राष्ट्रिय कोदो गोष्ठी एवं बृहत् कोदो प्रदर्शनी काठमाडौँमा गरिने भएको छ । अन्तर्राष्ट्रिय कोदोजन्य बाली वर्ष २०२३ को सन्दर्भमा पुस २ गते बृहत् कोदोजन्य बालीसम्बन्धी प्रदर्शनी तथा गोष्ठीको आयोजना हुन लागेको एफएओ नेपालका कार्यक्रमविज्ञ अरुण जिसीले जानकारी गराउनुभयो । काठमाडौँमा हुने सो अन्तर्राष्ट्रिय गोष्ठी एवं प्रदर्शनीमा नेपाल, भारत, बङ्गलादेश, भुटान, अफ्रिकाका दुई वटा देश सहभागी हुने उहाँले बताउनुभयो । सन् २०२३ अवधिभर कोदोको बारेमा भएका गतिविधि तथा कार्यक्रमको समीक्षा हुनुका साथै कोदोका बारेमा नीतिगत बहस हुने उहाँले बताउनुभयो ।प्रदर्शनीमा कोदोजन्य बालीका बिउ, जात, ज्ञान, प्रविधि, सिप, परिकार, यन्त्र उपकरण आदिको प्रदर्शन हुने उहाँले बताउनुभयो । प्रदर्शनी गर्न इच्छुक कृषक समूह तथा सहकारी, सङ्घ संस्था, कम्पनीलाई आफूले प्रदर्शन गर्न चाहेको क्षेत्रको सङ्क्षिप्त विवरणसहित सम्पर्क गर्न एफएओ नेपालले आह्वान गरेको छ । संयुक्त राष्ट्रसङ्घले सन् २०२३ लाई अन्तर्राष्ट्रिय कोदोजन्य बाली वर्ष मनाउने घोषणा गरे अनुसार नेपालले गत पुस १७ गते सो कार्यक्रमको शुभारम्भ गरेको थियो । कृषि मन्त्रालयले एक्लै तथा विभिन्न सङ्घ संस्थाको सहकार्यमा वर्षभरि विभिन्न कार्यक्रम गरी कोदोजन्य वर्ष मनाएको हो । भारतको प्रस्तावमा ६५ भन्दा बढी एसियाली तथा अफ्रिकी देशको समर्थनमा संयुक्त राष्ट्रसङ्घले यो वर्षलाई कोदोजन्य वर्षका रूपमा मनाउने निर्णय गरेको थियो । ‘खाद्य पोषण सुरक्षा र वातावरण तथा ग्रामीण रूपान्तरणको कोदोजन्य बाली’ मूल नाराका साथ नेपालमा पनि वर्षभरि विभिन्न कार्यक्रम गरी मनाइएको छ । कोदोजन्य वर्षको अन्तिममा यो अन्तर्राष्ट्रिय गोष्ठी तथा प्रदर्शनी गर्न लागेको हो ।   